Broj: 711-I-1881-P-155-18/23-27-21

Zagreb, 28. srpnja 2023.

 **Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu u sastavu Aleksandre Jozić-Ileković, kao predsjednice Povjerenstva te Igora Lukača, Ines Pavlačić i Ane Poljak, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), u predmetu **dužnosnika Vedrana Neferovića,** **gradonačelnika Grada Požege u mandatu 2013.g. - 2017.g., a potom** **zamjenika župana Požeško-slavonske županije do 20. svibnja 2021. pokrenutom** **Odlukom Povjerenstva broj 711-I-459-P-155-18/23-24-21 od 03. veljače 2023.g.,** na 17. sjednici održanoj dana 28. srpnja 2023., donosi sljedeću:

**ODLUKU**

**Propustom da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine u Izvješćima o imovinskom stanju s imovinom utvrđenom u postupku provjere, na temelju podataka pribavljenih od nadležnih tijela u dijelu koji se odnosi na:**

* **nerazmjer u dijelu izvješća „Podatci o nekretninama“, i to u izvješćima od 18. siječnja 2021. i 14. prosinca 2021., koji proizlazi iz prijavljivanja vlasništva umjesto suvlasništva u 1/6 suvlasničkog dijela nekretnine k.č.br. ……, uknjižene u zk. ul. broj …. k.o. Krapanj, i nekretnine k.č.br. ……., uknjižene u zk. ul. broj …. k.o. Krapanj;**
* **nesklad u dijelu izvješća „Podaci o pokretninama koje se upisuju u javni registar“, i to u izvješćima od 6. svibnja 2019., 30. svibnja 2019., 4. veljače 2020., 17. rujna 2020., 28. listopada 2020., 18. siječnja 2021. i 14. prosinca 2021., koji proizlazi iz prijavljivanja prava vlasništva osobnog vozila marke Peugeot 5008 GT 2.0 BLUEHDI**
* **nerazmjer u dijelu izvješća „Plaća bračnog druga/izvanbračnog druga/životnog partnera dužnosnika na mjesečnoj razini“, i to u svim navedenim izvješćima, koji proizlazi iz prijavljenoga iznosa plaće bračnoga druga dužnosnika na godišnjoj razini te ostvarenih dohodaka od nesamostalnoga rada odnosno plaće i naknade plaće za vrijeme spriječenosti za rad bračnoga druga dužnosnika, primljenih u 2017., 2018., 2019., 2020. i 2021. od isplatitelja Gradsko kazalište Požega;**
* **nesklad u dijelu izvješća „Podatci o obvezama“, i to u izvješćima od 4. veljače 2020., 17. rujna 2020., 28. listopada 2020., 18. siječnja 2021. i 14. prosinca 2021., koji proizlazi iz neprijavljivanja obveze *leasinga* prema trgovačkom društvu OTP Leasing d.d., istekom 2019. u kojoj je obveza nastala;**
* **nesklad u dijelu izvješća „Podatci o obvezama“, i to u izvješćima od 18. siječnja 2021. i 14. prosinca 2021., koji proizlazi iz neprijavljivanja nastanka *leasing* obveze prema trgovačkom društvu OTP Leasing d.d., istekom 2020. u kojoj je obveza nastala;**

**dužnosnik Vedran Neferović gradonačelnik Grada Požege u mandatu 2013.g. - 2017.g., a potom zamjenika župana Požeško-slavonske županije do 20. svibnja 2021., počinio je povredu članka 27. ZSSI-a, u vezi s člankom 8. i 9. ZSSI-a.**

1. **Za povredu ZSSI-a, opisanu pod točkom I. ove izreke, dužnosniku Vedranu Neferoviću neće se izreći sankcija s obzirom da je od prestanaka obnašanja zamjenika župana Požeško-slavonske županije proteklo više od 12 mjeseci.**

Obrazloženje

Povjerenstva je na 202. sjednici održanoj 03. veljače 2023.g., pokrenulo postupak protiv dužnosnika Vedrana Neferovićagradonačelnika Grada Požege u mandatu 2013.g. - 2017.g., a potom zamjenika župana Požeško-slavonske županije do 20. svibnja 2021., zbog mogućeg kršenja odredbi iz članka 8. i 9. ZSSI-a, u svezi sa člankom 27. ZSSI-a, koja proizlazi iz propusta da po pisanom pozivu Povjerenstva obrazloži nesklad odnosno nerazmjer i priloži odgovarajuće dokaze potrebne za usklađivanje prijavljene imovine s podacima o imovini dobivenih od nadležnih tijela, utvrđenim povodom redovite provjere izvješća o imovinskom stanju dužnosnika u dijelu koji se odnosi na:

* nerazmjer u dijelu izvješća „Podatci o nekretninama“, i to u izvješćima od 18. siječnja 2021. i 14. prosinca 2021., koji proizlazi iz prijavljivanja vlasništva umjesto suvlasništva u 1/6 suvlasničkog dijela nekretnine k.č.br. ……, uknjižene u zk. ul. broj …. k.o. Krapanj, i nekretnine k.č.br. ……., uknjižene u zk. ul. broj …. k.o. Krapanj;
* nesklad u dijelu izvješća „Podaci o pokretninama koje se upisuju u javni registar“, i to u izvješćima od 6. svibnja 2019., 30. svibnja 2019., 4. veljače 2020., 17. rujna 2020., 28. listopada 2020., 18. siječnja 2021. i 14. prosinca 2021., koji proizlazi iz prijavljivanja prava vlasništva osobnog vozila marke Peugeot 5008 GT 2.0 BLUEHDI
* nerazmjer u dijelu izvješća „Plaća bračnog druga/izvanbračnog druga/životnog partnera dužnosnika na mjesečnoj razini“, i to u svim navedenim izvješćima, koji proizlazi iz prijavljenoga iznosa plaće bračnoga druga dužnosnika na godišnjoj razini te ostvarenih dohodaka od nesamostalnoga rada odnosno plaće i naknade plaće za vrijeme spriječenosti za rad bračnoga druga dužnosnika, primljenih u 2017., 2018., 2019., 2020. i 2021. od isplatitelja Gradsko kazalište;
* nesklad u dijelu izvješća „Podatci o obvezama“, i to u izvješćima od 4. veljače 2020., 17. rujna 2020., 28. listopada 2020., 18. siječnja 2021. i 14. prosinca 2021., koji proizlazi iz neprijavljivanja obveze *leasinga* prema trgovačkom društvu OTP Leasing d.d., istekom 2019. u kojoj je obveza nastala;
* nesklad u dijelu izvješća „Podatci o obvezama“, i to u izvješćima od 18. siječnja 2021. i 14. prosinca 2021., koji proizlazi iz neprijavljivanja nastanka *leasing* obveze prema trgovačkom društvu OTP Leasing d.d., istekom 2020. u kojoj je obveza nastala;
* nesklad u dijelu izvješća „Podatci o pokretninama koje se upisuju u javni registar“, i to u izvješćima od 17. rujna 2020., 28. listopada 2020., 18. siječnja 2021. i 14. prosinca 2021., koji proizlazi iz prijavljivanja prava vlasništva osobnog vozila marke Volkswagen polo 1.6 TDI.

Uvidom u Registar dužnosnika utvrđeno je da Vedran Neferović obnašao dužnost gradonačelnika Grada Požege u mandatu od 07. lipnja 2013. do 08. lipnja 2017. te nakon toga dužnost zamjenika župana Požeško–slavonske županije u mandatu od 09. lipnja 2017. do 20. svibnja 2021.g. Člankom 3. stavkom 1. podstavkom 39. ZSSI-a propisano je kako su općinski načelnici i njihovi zamjenici dužnosnici u smislu odredbi ZSSI-a, stoga je Vedran Neferović povodom obnašanja dužnosti gradonačelnika Grada Požege i zamjenika župana Požeško–slavonske županije bio obvezan postupati sukladno odredbama ZSSI-a.

Povjerenstvo je povodom saznanja o mogućoj povredi odredaba ZSSI-a pristupilo provjeri podataka o predmetnoj imovini u vlasništvu dužnosnika, sukladno pravilima redovite provjere, propisanim člankom 24. ZSSI-a, usporedbom prijavljenih podataka o imovini s podacima Zajedničkog informacijskog sustava zemljišnih knjiga, dostupnim Povjerenstvu temeljem posebnog ovlaštenja u odnosu na izvješće o imovinskom stanju :

1. Izvješće od 18. srpnja 2017. povodom stupanja na dužnost
2. Izvješće od 29. kolovoza 2017. povodom ispravka podataka
3. Izvješće od 6. svibnja 2019. povodom ispravka podataka
4. Izvješće od 30. svibnja 2019. povodom promjene
5. Izvješće od 4. veljače 2020. povodom promjene
6. Izvješće od 17. rujna 2020. povodom promjene
7. Izvješće od 28. listopada 2020. povodom promjene
8. Izvješće od 18. siječnja 2021. povodom promjene
9. Izvješće od 14. prosinca 2021. povodom prestanka obnašanja dužnosti

 U postupku redovite provjere podataka u dijelu koji se odnosi na nekretnine, a u pogledu kojih postoji dužnosnikova obveza izvješćivanja, Povjerenstvo je izvršilo uvid u izvješća o imovinskom stanju dužnosnika od 18. srpnja 2017. nadalje te je utvrdilo da je dužnosnik u dijelu podataka „Podatci o nekretninama“ naveo sljedeće:

**u izvješćima o imovinskom stanju dužnosnika od 18. srpnja 2017.**

* stan u Požegi, površine 61,18 m2, približne tržišne vrijednosti 525.000,00 kn, k.o. Požega, knjižno vlasništvo, broj zk. uloška …., u osobnom vlasništvu, stečen zaduženjem kod banke (kredit)
* stan u Zagrebu, površine 62,60 m2, približne tržišne vrijednosti 600.000,00 kn, k.o. Požega, knjižno vlasništvo, broj zk. uloška ….., u suvlasništvu s trećim osobama, u postotku 8,33, stečen zaduženjem kod banke (kredit)

**u izvješćima o imovinskom stanju dužnosnika od 6. svibnja 2019. i 30. svibnja 2019.**

* stan u Požegi, površine 112,00 m2, približne tržišne vrijednosti 666.000,00 kn, k.o. Požega, knjižno vlasništvo, broj zk. uloška …., u osobnom vlasništvu, stečen zaduženjem kod banke (kredit)

**u izvješću o imovinskom stanju dužnosnika od 4. veljače 2020.**

* stan u Požegi, s istovjetnim podacima kao u prethodnome izvješću;
* građevinsko zemljište u Požegi, 651,00 m2, približne tržišne vrijednosti 225.000,00 kn, k.o. Požega, knjižno vlasništvo, broj zk. uloška 1276, u osobnom vlasništvu, stečeno kupnjom od imovine i imovinskih prava

**u izvješću o imovinskom stanju dužnosnika od 17. rujna 2020.**

* stan u Požegi, s istovjetnim podacima kao u prethodnome izvješću;
* kuća s okućnicom, u Požegi, površine 651,00 m2, približne tržišne vrijednosti 1.400.000,00 kn, k.o. Požega, knjižno vlasništvo, broj zk. uloška 1276, u osobnom vlasništvu, stečena zaduženjem kod banke (kredit)

**u izvješću o imovinskom stanju dužnosnika od 28. listopada 2020.**

* kuća s okućnicom, u Požegi, s istovjetnim podacima kao u prethodnome izvješću;

**u izvješću o imovinskom stanju dužnosnika od 18. siječnja 2021. i 14. prosinca 2021.**

* kuća s okućnicom, u Požegi, s istovjetnim podacima kao u prethodnome izvješću;
* građevinsko zemljište u Žaboriću, površine 618,00 m2, približne tržišne vrijednosti 83.273,43 kn, k.o. Krapanj, knjižno vlasništvo, broj zk. uloška ……., u osobnom vlasništvu dužnosnika, stečeno prodajom imovine
* građevinsko zemljište u Žaboriću, površine 388,00 m2, približne tržišne vrijednosti 48.383,36 kn, k.o. Krapanj, knjižno vlasništvo, broj zk. uloška ……., u osobnom vlasništvu, stečeno prodajom imovine

 Uvidom u podatke Općinskog suda u Šibeniku, Zemljišnoknjižnog odjela Šibenik, utvrđeno je da je dužnosnik Vedran Neferović upisan kao suvlasnik u 1/6 dijela nekretnine k.č.br. ……., upisane u k.o. Krapanj, zk. ul. broj …….., u naravi oranica, površine 618,00 m2, na temelju Ugovora o kupoprodaji, poslovni broj Ov-2571/2020, ovjeren po javnoj bilježnici Alisi Kale iz Šibenika 12. svibnja 2020.

 Istu nekretninu dužnosnik Vedran Neferović u izvješću o imovinskom stanju dužnosnika od 18. siječnja 2021. i 14. prosinca 2021. prikazuje kao osobno vlasništvo (odnosno vlasništvo u cijelosti), iako iz navedenih podataka pribavljenih od nadležnih tijela proizlazi da je suvlasnik nekretnine u 1/6 dijela te da predmetno suvlasništvo dijeli s trećim osobama.

Uvidom u podatke Općinskog suda u Šibeniku, Zemljišnoknjižnog odjela Šibenik, utvrđeno je da je dužnosnik Vedran Neferović upisan kao suvlasnik u 1/6 dijela nekretnine k.č.br. ………., upisane u k.o. Krapanj, zk. ul. broj ……., u naravi oranica**,** površine 388,00 m2, na temelju Ugovora o kupoprodaji nekretnine, poslovni broj Ov-2573/2020, ovjeren po javnoj bilježnici Alisi Kale iz Šibenika 10. srpnja 2020.

 Istu nekretninu dužnosnik Vedran Neferović u izvješću o imovinskom stanju dužnosnika od 18. siječnja 2021. i 14. prosinca 2021. prikazuje kao osobno vlasništvo (odnosno vlasništvo u cijelosti), iako iz navedenih podataka pribavljenih od nadležnih tijela proizlazi da je suvlasnik nekretnine u 1/6 dijela te da predmetno suvlasništvo dijeli s trećim osobama.

 U podnesenim izvješćima o imovinskom stanju dužnosnika, u dijelu izvješća „Podatci o obvezama“ dužnosnik Vedran Neferović naveo je sljedeće:

**u izvješću o imovinskom stanju dužnosnika od 18. srpnja 2017.**

* osobni kredit, vjerovnik OTP banka d.d., godina zaduženja 2016., iznos duga 373.200,00 kn, rok vraćanja 120 mjeseci
* osobni kredit, vjerovnik Sberbank d.d., godina zaduženja 2008., iznos duga 8.000,00 CHF, rok vraćanja 84 mjeseca

**u izvješćima o imovinskom stanju dužnosnika od 6. svibnja 2019. i 30. svibnja 2019.**

* osobni kredit, vjerovnik OTP banka d.d., godina zaduženja 2016., iznos duga 373.200,00 kn, rok vraćanja 120 mjeseci

**u izvješćima o imovinskom stanju dužnosnika od 4. veljače 2020., 17. rujna 2020., 28. listopada 2020., 18. siječnja 2021. i 14. prosinca 2021.**

* osobni kredit, vjerovnik Zagrebačka banka d.d., godina zaduženja 2019., iznos duga 1.110.000,00 kn, rok vraćanja 228 mjeseci.

U podnesenim izvješćima o imovinskome stanju dužnosnika, u dijelu izvješća „Podatci o pokretninama koje se upisuju u javni registar“ dužnosnik je naveo sljedeće:

**u izvješćima o imovinskome stanju dužnosnika od 18. srpnja 2017.**

* osobni automobil, marka Passat 2.0, u osobnom vlasništvu, stečen kupnjom od imovine i imovinskih prava

**u izvješćima o imovinskome stanju dužnosnika od 6. svibnja 2019., 30. svibnja 2019., 4. veljače 2020.**

* osobni automobil, marka Peugeot 5008, u osobnom vlasništvu, stečen kupnjom od imovine i imovinskih prava i zaduženjem kod banke (kredit)

**u izvješćima o imovinskome stanju dužnosnika 17. rujna 2020., 28. listopada 2020. 18. siječnja 2021. i 14. prosinca 2021.**

* osobni automobil, marka Peugeot 5008, u osobnom vlasništvu, stečen kupnjom od imovine i imovinskih prava i zaduženjem kod banke (kredit)
* osobni automobil, marka VW Polo, u vlasništvu bračnoga druga, stečen kupnjom od imovine i imovinskih prava i zaduženjem kod banke (kredit)

Uvidom, po ovlaštenju, u detalje redovite provjere koji se odnose na evidenciju registriranih motornih vozila Ministarstva unutarnjih poslova Republike Hrvatske, Uprave za imigraciju, državljanstvo i upravne poslove, Sektor za upravne poslove i državljanstvo, Službe za upravne poslove, na 26. veljače 2021. utvrđeno da je:

* od 02. travnja 2019. dužnosnik korisnik *leasinga* za vozilo marke Peugeot 5008 GT 2.0 BLUEHDI, koje vozilo se nalazi u vlasništvu trgovačkog društva OTP Leasing d.d.
* od 15. srpnja 2016. do 5. veljače 2019. dužnosnik bio vlasnik osobnog automobila marke Volkswagen Passat 2.0 TDI, godina proizvodnje 2014.
* od 29. srpnja 2020. bračni drug dužnosnika ……………. korisnica *leasinga* za vozilo marke Volkswagen polo 1.6 TDI, godina proizvodnje 2018., koje se nalazi u vlasništvu trgovačkog društva PORSCHE LEASING d.o.o., podružnica Požega Požega, Osječka 62G

Iz navedenih utvrđenih podataka jasno je da su dužnosnik tijekom 2019. te njegov bračni drug tijekom 2020. sklopili s trgovačkim društvima ugovore o *leasingu*, na temelju kojih je za njih nastala višegodišnja novčana obveza prema *leasing* trgovačkim društvima, koju dužnosnik nije prijavio. Ni dužnosnik ni njegov bračni drug nisu postali vlasnici predmetnih osobnih vozila po sklapanju ugovora o *leasingu*, već su za vrijeme trajanja otplate *leasinga* bili samo korisnici vozila, ne vlasnici, kako je to dužnosnik prijavio u navedenim izvješćima o imovinskom stanju.

 U izvješćima o imovinskom stanju dužnosnika, u dijelu izvješća „Plaća bračnog druga/životnog partnera dužnosnika na godišnjoj razini“ dužnosnik je naveo da je njegov bračni drug primio sljedeće:

* **u izvješću o imovinskom stanju dužnosnika od 18. srpnja 2017.**
* neto plaću na godišnjoj razini u iznosu 102.732,00 kn, a kao poslodavac je navedeno Gradsko kazalište Požega, dok je kao datum zasnivanja radnoga odnosa naveden 16. rujan 2013.
* **u izvješćima o imovinskom stanju dužnosnika 6. svibnja 2019. i 30. svibnja 2019.**
* neto plaću na godišnjoj razini u iznosu 101.364,05 kn, a kao poslodavac je navedeno Gradsko kazalište Požega
* **izvješćima o imovinskom stanju dužnosnika od 4. veljače 2020., od 17. rujna 2020., od 28. listopada 2020., 18. siječnja 2021. i 14. prosinca 2021.**
* neto plaću na mjesečnoj razini u iznosu 8.447,00 kn, što bi na godišnjoj razini iznosilo neto 101.364,00 kn, i dalje od poslodavca Gradsko kazalište Požega

 U postupku redovite provjere podataka iz podnesenih izvješća o imovinskom stanju imenovanog dužnosnika, Povjerenstvo je, na temelju ovlaštenja, neposrednim uvidom u Informacijski sustav Porezne uprave Ministarstva financija Republike Hrvatske, odnosno uvidom u kumulativne preglede iz JOPPD (Izvješće o primicima, porezu na dohodak i prirezu te doprinosima za obvezna osiguranja) po stjecatelju, utvrdilo da je bračni drug dužnosnika, …………………..., od isplatitelja Gradsko kazalište, ostvarila dohodak od nesamostalnog rada u sljedećim ukupnim godišnjim neto iznosima (iznosima za isplatu):

* u 2017. u ukupnom godišnjem neto iznosu 65.917,57 kn, 9 isplata
* u 2018. u ukupnom godišnjem neto iznosu 25.781,10 kn, 5 isplata
* u 2020. u ukupnom godišnjem neto iznosu 44.038,84 kn, 6 isplata
* u 2021. u ukupnom godišnjem neto iznosu 112.391,47 kn, 12 isplata

 U postupku redovite provjere podataka iz podnesenih izvješća o imovinskome stanju imenovanog dužnosnika, Povjerenstvo je, na temelju ovlaštenja, neposrednim uvidom u Informacijski sustav Porezne uprave Ministarstva financija Republike Hrvatske, odnosno uvidom u kumulativne preglede JOPPD po stjecatelju, utvrdilo da je bračni drug dužnosnika, …………….., ostvario redovite primitke u sljedećim ukupnim godišnjim neto iznosima (iznosima za isplatu):

1. **u 2017.**
* od isplatitelja Hrvatskog zavoda za zdravstveno osiguranje Zagreb (dalje u tekstu: HZZO) isplate u ukupnom neto iznosu 34.795,43 kn po osnovi neoporezivih primitaka/naknada plaća (označeno kao: 12 Naknada plaće za vrijeme spriječenosti za rad), 7 isplata
1. **u 2018.**
* od isplatitelja HZZO isplate u ukupnom neto iznosu 35.856,00 kn po osnovi neoporezivih primitaka/naknada plaća (označeno kao: 12 Naknada plaće za vrijeme spriječenosti za rad), 5 isplata
* od isplatitelja Ministarstva za demografiju, obitelj, mlade i socijalnu politiku isplate u ukupnom neto iznosu 22.492,85 kn po osnovi neoporezivih primitaka/naknada plaća (označeno kao: 12 Naknada plaće za vrijeme spriječenosti za rad), 5 isplata
1. **2019**
* od isplatitelja HZZO isplate u ukupnom neto iznosu 68.633,60 kn po osnovi neoporezivih primitaka/naknada plaća (označeno kao: 12 Naknada plaće za vrijeme spriječenosti za rad), 8 isplata
* od isplatitelja Ministarstva za demografiju, obitelj, mlade i socijalnu politiku isplate u ukupnom neto iznosu 18.815,66 kn po osnovi neoporezivih primitaka/naknada plaća (označeno kao: 12 Naknada plaće za vrijeme spriječenosti za rad), 5 isplata
1. **2020.**
* od isplatitelja Ministarstva za demografiju, obitelj, mlade i socijalnu politiku isplate u ukupnom neto iznosu 23.234,49 kn po osnovi neoporezivih primitaka/naknada plaća (označeno kao: 12 Naknada plaće za vrijeme spriječenosti za rad), 6 isplata
* od isplatitelja Središnjeg državnog ureda za demografiju isplate u ukupnom neto iznosu 9.312,80 kn po osnovi neoporezivih primitaka/naknada plaća (označeno kao: 12 Naknada plaće za vrijeme spriječenosti za rad), 4 isplate
1. **2021.**
* od isplatitelja Gradsko kazalište isplate u ukupnom neto iznosu 1.625,51 kn po osnovi neoporezivih primitaka/naknada plaća (označeno kao: 12 Naknada plaće za vrijeme spriječenosti za rad), 2 isplate

Napominje se da je ispravan način prijave dohodaka po osnovi naknade plaće za vrijeme spriječenosti za rad bračnog druga dužnosnika u rubrici izvješća o imovinskom stanju dužnosnika „Drugi primitci bračnog druga/životnog partnera dužnosnika“ s obzirom da se radi o primitcima po različitoj pravnoj osnovi od plaće i većim dijelom od drugih isplatitelja. No, s obzirom da se radi o primicima izravno povezanima s činjenicom radnoga odnosa bračnog druga dužnosnika, Povjerenstvo u praksi provjere točnosti prijavljenih podataka u podnesenim izvješćima o imovinskom stanju dužnosnika ovaj propust prijave primitaka po drugoj osnovi može tolerirati, ali pod pretpostavkom da ukupni ostvareni iznos plaća i naknada plaća na godišnjoj razini ne odstupaju više od 10% od prijavljenog iznosa plaće.

Ako bi se primitci po osnovi naknade plaće, ostvareni u istom razdoblju za potrebe ovoga postupka poistovjetili s primitkom po osnovi plaće, s obzirom na to da naknada za vrijeme rodiljnog i roditeljskog dopusta proizlazi iz radnog odnosa, i pribrojili iznosima plaće, Povjerenstvo dolazi do niže navedenih ukupnih neto iznosa.

 Nadalje, ukupni neto iznos 84.129,95 kn (zbroj ukupnog iznosa dohotka od nesamostalnoga rada i naknade plaće za vrijeme spriječenosti za rad) koji je bračni drug dužnosnika primio s osnove plaće i naknade plaće za 2018. za više od 10% manji od iznosa plaće bračnoga druga dužnosnika na godišnjoj razini prijavljenoga u izvješću o imovinskome stanju dužnosnika od 18. srpnja 2017., a uzevši u obzir okolnost da se prijavljeni iznos plaće bračnog druga dužnosnika kako je prijavljen u izvješću o imovinskom stanju od 18. srpnja 2017. smatra prijavljenim i za naredne godine sve do godine u kojoj je podneseno novo izvješće, odnosno do svibnja 2019., dakle i za 2018. koncem koje nije podneseno izvješće povodom promjene u imovini.

 Ukupni neto iznos 87.449,26 kn (ukupni zbroj naknada plaće za vrijeme spriječenosti za rad) koji je bračni drug dužnosnika primio s osnove naknade plaće za 2019. za više je od 10% manji od iznosa plaće bračnoga druga dužnosnika na godišnjoj razini prijavljenoga u izvješću o imovinskom stanju dužnosnika od svibnja 2019.

 Ukupni neto iznos 76.585,33 kn (zbroj ukupnog iznosa dohotka od nesamostalnoga rada i naknade plaće za vrijeme spriječenosti za rad) koji je bračni drug dužnosnika primio s osnove plaće i naknade plaće za 2020. za više je od 10% manji od iznosa plaće bračnoga druga dužnosnika na godišnjoj razini prijavljenoga u izvješću o imovinskome stanju dužnosnika od 18. siječnja 2021.

 Konačno, ukupni neto iznos 114.016,98 kn (zbroj ukupnog iznosa dohotka od nesamostalnoga rada i naknade plaće za vrijeme spriječenosti za rad) koji je bračni drug dužnosnika primio s osnove plaće i naknade plaće u 2021. za više je od 10% veći od iznosa plaće bračnoga druga dužnosnika na godišnjoj razini prijavljenoga u izvješću o imovinskome stanju dužnosnika od 14. prosinca 2021.

 Vezano za primitke dužnosnika i bračnoga druga/životnoga partnera dužnosnika, potrebno je pojasniti da se sukladno ustaljenoj praksi Povjerenstva, neskladom, odnosno nerazmjerom u smislu ZSSI smatra razlika između primitka navedenih u podnesenom izvješću o imovinskom stanju i primitaka koje je dužnosnik, odnosno njegov bračni drug/životni partner primio, a koja je veća od 10%.

 Također, sukladno Smjernici i uputi broj: 711-I-1724-R-91/18-01-8, od 24. prosinca 2018. g., promjena na imovini, koju je dužnosnik sukladno članku 8. stavku 2. ZSSI dužan prijaviti Povjerenstvu istekom godine u kojoj je promjena nastala, smatra se i promjena plaće dužnosnika i bračnoga druga/životnoga partnera dužnosnika ako se neto iznos plaće na godišnjoj razini (zbroj mjesečnih neto plaća na godišnjoj razini) promjeni za više od 10% te svaki ostvareni drugi primitak dužnosnika i bračnoga druga/životnoga partnera dužnosnika.

Usporedbom podataka iz podnesenih izvješća o imovinskom stanju dužnosnika Vedrana Neferovića i podataka prikupljenih od nadležnih tijela u Republici Hrvatskoj utvrđen je nesklad, odnosno nerazmjer, između prijavljene imovine iz podnesenih izvješća o imovinskom stanju dužnosnika i stanja imovine dužnosnika kako proizlazi iz pribavljenih podataka od nadležnih tijela iz članka 24. ZSSI, i to:

* nerazmjer u dijelu izvješća „Podatci o nekretninama“, i to u izvješćima od 18. siječnja 2021. i 14. prosinca 2021., koji proizlazi iz prijavljivanja vlasništva umjesto suvlasništva u 1/6 suvlasničkog dijela nekretnine k.č.br. ……., uknjižene u zk. ul. broj …….. k.o. Krapanj, i nekretnine k.č.br. ……., uknjižene u zk. ul. broj …… k.o. Krapanj;
* nesklad u dijelu izvješća „Podatci o obvezama“, i to u izvješćima od 4. veljače 2020., 17. rujna 2020., 28. listopada 2020., 18. siječnja 2021. i 14. prosinca 2021., koji proizlazi iz neprijavljivanja obveze *leasinga* prema trgovačkom društvu OTP Leasing d.d., istekom 2019. u kojoj je obveza nastala;
* nesklad u dijelu izvješća „Podaci o pokretninama koje se upisuju u javni registar“, i to u izvješćima od 6. svibnja 2019., 30. svibnja 2019., 4. veljače 2020., 17. rujna 2020., 28. listopada 2020., 18. siječnja 2021. i 14. prosinca 2021., kojiproizlazi iz prijavljivanja prava vlasništva osobnog vozila marke Peugeot 5008 GT 2.0 BLUEHDI;
* nerazmjer u dijelu izvješća „Plaća bračnog druga/izvanbračnog druga/životnog partnera dužnosnika na mjesečnoj razini“, i to u svim navedenim izvješćima, koji proizlazi iz prijavljenoga iznosa plaće bračnoga druga dužnosnika na godišnjoj razini te ostvarenih dohodaka od nesamostalnoga rada odnosno plaće i naknade plaće za vrijeme spriječenosti za rad bračnoga druga dužnosnika, primljenih u 2017., 2018., 2019., 2020. i 2021. od isplatitelja Gradsko kazalište;
* nesklad u dijelu izvješća „Podatci o obvezama“, i to u izvješćima od 18. siječnja 2021. i 14. prosinca 2021., koji proizlazi iz neprijavljivanja nastanka *leasing* obveze prema trgovačkom društvu OTP Leasing d.d., istekom 2020. u kojoj je obveza nastala;
* nesklad u dijelu izvješća „Podatci o pokretninama koje se upisuju u javni registar“, i to u izvješćima od 17. rujna 2020., 28. listopada 2020., 18. siječnja 2021. i 14. prosinca 2021., koji proizlazi iz prijavljivanja prava vlasništva osobnog vozila marke Volkswagen polo 1.6 TDI.

Zaključkom Povjerenstva broj: 711-I-2210-RP-2-21-22-02-20 od dana 08. studenog 2022. pozvan jedužnosnik Vedran Neferović, da u roku od 15 dana od dana primitka Zaključka dostavi Povjerenstvu očitovanje s potrebnim dokazima o neskladu, odnosno nerazmjeru, između prijavljene imovine iz izvješća o imovinskom stanju navedenih u obrazloženjuiz Zaključka, i stanja imovine kako proizlazi iz podataka pribavljenih od nadležnih tijela.

Dužnosnik Vedran Neferović podnio je 7. prosinca 2022. putem elektroničke pošte očitovanje na Zaključak Povjerenstva.

U odnosu na utvrđeni nesklad u pogledu oblika vlasništva nekretnine k.č.br. ……, uknjižene u zk. ul. broj …….. k.o. Krapanj, i nekretnine k.č.br. ……., uknjižene u zk. ul. broj …… k.o. Krapanj, dužnosnik navodi da se radi o njegovoj vlastitoj pogrešci i nepažnji prilikom navođenja podataka. Dužnosnik ističe da nije bio vlasnik cijele nekretnine niti prije niti sada.

 U odnosu na utvrđeni nesklad u pogledu neprijavljivanja obveze *leasinga* radi korištenja osobnog vozila marke Peugeot 5006 GT 2.0 BLUEHDI i prijavljivanja prava vlasništva osobnoga vozila Peugeot 5006 GT 2.0 BLUEHDI dužnosnik navodi da je kupnja predmetnoga osobnoga vozila plaćena djelomično gotovinom, a djelomično zaduženjem kod bankarske institucije, te da osobno vozilo uistinu pripada dužnosniku.

 Nadalje, dužnosnik se u odnosu na nerazmjer utvrđen dijelu izvješća „Plaća bračnog druga/izvanbračnog druga/životnog partnera dužnosnika na mjesečnoj razini“ očituje na način da navodi da je supruga dužnosnika u četiri godine tri puta rodila te da nije prijavljivao svaku promjenu na godišnjoj razini.

 U odnosu na utvrđeni nesklad u pogledu neprijavljivanja obveze *leasinga* radi korištenja osobnog vozila marke Volkswagen Polo 1.6 TDI i prijavljivanja prava vlasništva bračnoga druga osobnoga vozila Volkswagen Polo 1.6 TDI dužnosnik navodi da je kupnja predmetnoga osobnoga vozila učinjena zaduženjem kod bankarske institucije te da osobno vozilo uistinu pripada bračnome drugu.

 Smatra da je terminološki netočno interpretirao obveze koje je naveo u izvješćima o imovinskome stanju dužnosnika te priznaje pogrešku neažuriranja podataka o plaći bračnoga druga.

 Iz očitovanja dužnosnika proizlazi da dužnosnik nije opravdao utvrđeni nesklad u odnosu na oblik vlasništva nekretnina, neprijavljivanje obveze *leasinga*, kako za sebe tako i za bračnoga druga, kao što nije opravdao ni prijavljivanje vlasništva osobnog vozila, kako za sebe tako i za bračnoga druga.

 U odnosu na nerazmjer u pogledu plaće bračnoga druga, i to u svim navedenim izvješćima, koji proizlazi iz razlike prijavljenoga iznosa plaće bračnoga druga dužnosnika na godišnjoj razini te zbroja ostvarenih dohodaka od nesamostalnoga rada odnosno plaće i naknade plaće za vrijeme spriječenosti za rad bračnoga druga dužnosnika, dužnosnik utvrđeni nerazmjer izričito potvrđuje.

Dužnosnik dostavljenim očitovanjem nije dostavio odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, u dijelu koji se odnosi na utvrđeni nesklad u pogledu naprijed navedenih propusta.

Stoga navodi koje je dužnosnik iznio u svojem očitovanju ne opravdavaju utvrđeni nesklad odnosno nerazmjer u smislu odredaba članka 26. i 27. ZSSI-a te je Povjerenstvo 03.veljače 2023.g., donijelo odluku o pokretanju postupka broj 711-I-459-P-155-18/23-24-21 u odnosu na utvrđeni neskladodnosno nerazmjer, između prijavljene imovine iz podnesenih izvješća o imovinskom stanju dužnosnika i stanja imovine dužnosnika kako proizlazi iz pribavljenih podataka od nadležnih tijela kako je navedeno u izreci odluke o pokretanju postupka.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Izvješće se, sukladno članku 8. stavku 9. ZSSI-a, podnosi na obrascu čiji sadržaj propisuje Povjerenstvo.

Člankom 8. stavkom 7. ZSSI-a propisano je kako podaci o stečenoj imovini obuhvaćaju, između ostaloga, podatke o nekretninama stečenim kupoprodajom, zamjenom, darovanjem, unošenjem i izuzimanjem nekretnina iz trgovačkog društva, stečenim u postupku likvidacije ili stečaja, stečenim na temelju odluke suda ili drugog tijela, povratom imovine stečene u postupku denacionalizacije, te na drugi način stečenim nekretninama od drugih osoba, podatke o pokretninama veće vrijednosti, podatke o novčanoj štednji ako ona premašuje jednogodišnji iznos neto prihoda dužnosnika, podatke o dohotku od nesamostalnog rada, dohotku od samostalne djelatnosti, dohotku od imovine i imovinskih prava, dohotku od kapitala, dohotku od osiguranja i drugom dohotku te primicima koji se ne smatraju dohotkom i primicima na koje se ne plaća porez na dohodak.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. istog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s imovinom utvrđenom u postupku redovite provjere podataka, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

U točki II izreke Odluke o pokretanju postupka koja je donesena u ovom predmetu i koju je dužnosnik zaprimio 23. ožujka 2023. godine Vedran Neferović pozvan je da u roku od 15 dana od primitka iste dostavi Povjerenstvu očitovanje na razloge pokretanja postupka iz točke I izreke a što dužnosnik nije učinio.

Slijedom navedenog, Povjerenstvo utvrđuje kako dužnosnik nije dostavio odgovarajuće dokaze potrebne za usklađivanje prijavljene imovine i imovine s utvrđenom u postupku provjere s pribavljenim podacima o imovini dužnosnika te je utvrđen nesklad u pogledu:

* nerazmjer u dijelu izvješća „Podatci o nekretninama“, i to u izvješćima od 18. siječnja 2021. i 14. prosinca 2021., koji proizlazi iz prijavljivanja vlasništva umjesto suvlasništva u 1/6 suvlasničkog dijela nekretnine k.č.br. …….., uknjižene u zk. ul. broj ….. k.o. Krapanj, i nekretnine k.č.br. ………, uknjižene u zk. ul. broj ……. k.o. Krapanj;
* nesklad u dijelu izvješća „Podatci o obvezama“, i to u izvješćima od 4. veljače 2020., 17. rujna 2020., 28. listopada 2020., 18. siječnja 2021. i 14. prosinca 2021., koji proizlazi iz neprijavljivanja obveze *leasinga* prema trgovačkom društvu OTP Leasing d.d., istekom 2019. u kojoj je obveza nastala;
* nesklad u dijelu izvješća „Podaci o pokretninama koje se upisuju u javni registar“, i to u izvješćima od 6. svibnja 2019., 30. svibnja 2019., 4. veljače 2020., 17. rujna 2020., 28. listopada 2020., 18. siječnja 2021. i 14. prosinca 2021., koji proizlazi iz prijavljivanja prava vlasništva osobnog vozila marke Peugeot 5006 GT 2.0 BLUEHDI
* nerazmjer u dijelu izvješća „Plaća bračnog druga/izvanbračnog druga/životnog partnera dužnosnika na mjesečnoj razini“, i to u svim navedenim izvješćima, koji proizlazi iz prijavljenoga iznosa plaće bračnoga druga dužnosnika na godišnjoj razini te ostvarenih dohodaka od nesamostalnoga rada odnosno plaće i naknade plaće za vrijeme spriječenosti za rad bračnoga druga dužnosnika, primljenih u 2017., 2018., 2019., 2020. i 2021. od isplatitelja Gradsko kazalište;
* nesklad u dijelu izvješća „Podatci o obvezama“, i to u izvješćima od 18. siječnja 2021. i 14. prosinca 2021., koji proizlazi iz neprijavljivanja nastanka *leasing* obveze prema trgovačkom društvu OTP Leasing d.d., istekom 2020. u kojoj je obveza nastala;

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 10. i 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za povrede obveza koje proizlaze iz članka 8. i 9. ZSSI-a ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Sukladno članku 13. Zakona o uvođenju eura kao službene valute u Republici Hrvatskoj („Narodne novine“, broj 57/22. i 88/22.) euro je službena novčana jedinica i zakonsko sredstvo plaćanja u Republici Hrvatskoj. Iznosi navedeni u kuni u pravnim instrumentima smatraju se iznosima u euru uz primjenu fiksnog tečaja konverzije i sukladno pravilima za preračunavanje i zaokruživanje iz navedenog Zakona. Člankom 92. toga Zakona propisano je da će tijelo javne vlasti koje svojim aktom izriče novčanu kaznu ili nameće drugu novčanu obvezu ili donosi akt kojim usvaja ili odbija novčani zahtjev koji je u postupku istaknut u kuni, po službenoj dužnosti, prilikom donošenja akta sve novčane iskaze vrijednosti u aktu iskazati u euru, preračunavši ih iz kune uz primjenu fiksnog tečaja konverzije i sukladno pravilima za preračunavanje i zaokruživanje iz navedenog Zakona.

Povjerenstvo dužnosniku neće izreći sankciju uvažavajući okolnost da je u trenutku donošenja ove Odluke proteklo više od 12 mjeseci od dana prestanka obnašanja dužnosti.

Sukladno članku 42. stavku 2. ZSSI/11-a sankcija obustave isplate dijela neto mjesečne plaće dužnosnika ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće dužnosnika. Plaćom dužnosnika, u smislu ZSSI/11-a smatra se svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti, te se stoga novčana sankcija izrečena protekom roka od 12 mjeseci od dana prestanka obnašanja dužnosti ne bi bila u mogućnosti izvršiti osim u slučaju imenovanja na drugu dužnost a što u konkretnom slučaju nije slučaj jer obveznik od 20. svibnja 2021. ne obnaša niti jednu javnu dužnost temeljem koje bi bio smatran obveznikom ZSSI-a.

U predmetima u kojima je u trenutku donošenja konačne odluke Povjerenstva proteklo više od 12 mjeseci od dana prestanka obnašanja dužnosti Povjerenstvo u protekla dva saziva dužnosnicima nije izricalo sankcije uvažavajući tu okolnost.

Ustavno načelo jednakosti podrazumijeva jednak pravni položaj svih obveznika primjene zakona. Povjerenstvo smatra kako bi odstupanje od ustaljene prakse za pojedine dužnosnike dovelo do nejednakog i arbitriranog postupanja na njihovu štetu u odnosu na sve druge dužnosnike kojima sankcija nije izrečena, a također je u trenutku donošenja odluke Povjerenstva proteklo više od 12 mjeseci od kada su prestali obnašati dužnost. Osobito treba uzeti u obzir da će se praksa Povjerenstva primjenjivati u vremenski ograničenom razdoblju odnosno do okončanja predmeta koji se pred Povjerenstvom vode temeljem odredbi ZSSI/11-a u odnosu na dužnosnike koji su prestali obnašati dužnost u razdoblju dužem od 12 mjeseci od dana donošenja odluke Povjerenstva.

Posebno naglašavamo kako je 25. prosinca 2021. godine stupio je na snagu ZSSI/21 koji propisuje obvezu dovršetka postupka u određenim rokovima odnosno u članku 44. stavku 1. propisuje da nakon što se obvezniku dostavi obavijest iz članka 42. stavka 1. ZSSI-a da su ispunjene pretpostavke za pokretanje postupka, Povjerenstvo je dužno dovršiti postupak u roku od šest mjeseci od dana dostave obavijesti, osim u slučaju iz članka 41. stavka 7. ZSSI/21- a koji se odnosi na slučaj pokretanja postupka protiv obveznika koji je prestao obavljati dužnost unutar roka iz stavka 5. toga članka (18 mjeseci od dana prestanka obavljanja dužnosti). Takav postupak mora biti dovršen najkasnije do proteka 24 mjeseca od dana prestanka obavljanja dužnosti, a ako se postupak ne dovrši u tom roku, Povjerenstvo je dužno donijeti odluku o obustavi postupka.

Osim iznesenoga, ukoliko se na temelju zakona strankama nalažu kakve obveze, prema njima će se primjenjivati one mjere predviđene propisima koje su za njih povoljnije, ako se takvim mjerama postiže svrha zakona (članak 6. stavak 2. Zakona o općem upravnom postupku, „Narodne novine“ broj 47/09., 110/21).

Slijedom navedenog odstupanje od prakse Povjerenstava u smislu izricanja sankcija dužnosnicima koji su prestali obnašati dužnost prije više od 12 mjeseci u trenutku donošenja odluke Povjerenstva, samo u odnosu na određene osobe, i samo u određenom vremenskom razdoblju, nema legitimnu svrhu, a osim toga ZSSI /11 se primjenjuje isključivo na obveznike za koje obveze traju 12 mjeseci od dana prestanka obnašanja dužnosti te protekom tog roka oni više nisu obveznici primjene zakona.

Obzirom je u ovom slučaju proteklo više od 12 mjeseci od prestanka obnašanja dužnosti, izricanje sankcije nije svrhovito s aspekta primjene ZSSI-a.

Također, utvrđivanjem povrede ZSSI-a Povjerenstvo je upoznalo javnost sa kršenjem citiranog zakona od strane obveznika koji više ne obnašaju dužnost, ali izricanje sankcije u konkretnom slučaju ne bi ostvarilo svrhu.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Aleksandra Jozić Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Vedran Neferović
2. Objava na internetskoj stranici Povjerenstva
3. Pismohrana